
1. 
Plantejaments generals 


Podem considerar que l'Esquerra Independentista com a moviment polític ha 
tingut un creixement notable durant la darrera dècada llarga, és a dir, des dels 
darrers noranta fins avui. Aquest creixement ha reforçat les diverses expres- 
sions organitzatives del moviment i la nostra implantació arreu dels Paisos 
Catalans ens ha permès una major capacitat d'intervenció i incidència en la 
societat i ha produit un salt qualitatiu en la militància, l'acció i la reflexió 
política. Sense exagerar, podem dir que el nostre moviment d'alliberament 
social i nacional, l'Esquerra Independentista dels Paisos Catalans, es troba 
objectivament en un dels millors moments de la seua història. Més important 
que això, però, és que ens trobem en disposició d'assumir nous reptes en la 
lluita contra el capitalisme de rapinya i la dominació espanyola i francesa. És 
a dir, Si sabem actuar com a un moviment revolucionari, com a un moviment 
de confrontació contra les classes dominants, tan autòctones com foranes, 
podem esdevenir el principal instrument dels treballadors i treballadores dels 
Paisos Catalans, del poble treballador català, per la seua emancipació social, 
nacional i de gènere. 

Tot i la virtualitat del nostre moviment, hem de constatar que continuem essent molt 
poca cosa. Tenim certa influència entre l'esquerra combativa i anticapitalista organitza- 
da, un moviment juvenil arrelat en creixement, un moviment estudiantil amb alts i baixos, 
una presència institucional esperançadora, tot i que quantitativament poc significativa, i 
un discurs sindical combatiu amb un sindicat nacional i de classe encara embrionari. Po- 
dríem continuar enumerant diversos components del nostre moviment però els que hem 
assenyalat ens serveixen per a veure que, fins i tot com a minoria activa, només ocupem 
un petit espai en el moviment real dels Paisos Catalans. Una bona cura d'humilitat i una 
capacitat d'autocrítica sistemàtica sempre són requisits necessaris per afrontar de cara 
reptes polítics de magnitud tant a nivell tàctic com estratègic. 


Sense cap mena de dubte, l'avenç de l'Esquerra Independentista i dels nostres plante- 
jaments polítics entre diversos sectors de les classes populars es deu al desenvolupa- 
ment, amb una alta dosi de flexibilitat, de l'estratègia de construcció de la Unitat Popular. 
Davant l'actual ofensiva del capital financer i de l'anul-lació de la ja minsa sobirania for- 
mal, desenvolupar l'aliança estratègica entre la classe treballadora i la resta de sectors 
populars per a combatre les ràtzies del capitalisme global i la subordinació política del 
nostre poble a Espanya i França esdevé més necessari que mai. La construcció de la 
Unitat Popular esdevé, doncs, fonamental per al nostre projecte d'alliberament i per a la 
supervivència dels Paisos Catalans com a grup nacional. 


Aquesta construcció només pot passar pel desenvolupament de quatre principis estra- 
tègics per tal que la Unitat Popular assoleixi tota la seua potencialitat com a espai polític 
amplii heterogeni. En primer lloc, la voluntat decidida d'exercir el dret d'autodeterminació 
del poble català, entès no només com a mecanisme democràtic de decisió sobre la in- 
dependència política de la nostra nació, sinó com a procés permanent de decisió sobre 
elements econòmics, polítics i socials que afecten el nostre futur col-lectiu com a poble. 
En segon lloc, l'assumpció dels Paisos Catalans no només com a projecte de futur sinó 
també, i sobretot, com a marc d'articulació de les lluites polítiques i socials. Cal tenir 
present que és el propi moviment un dels principals motors de la construcció nacional. 
En tercer lloc, l'aposta per la superació del capitalisme a través de la transformació so- 
cial en clau socialista. El principal objectiu ha de ser el de subordinar l'economia i la 
tecnologia a les necessitats de les persones i no a les necessitats d'acumulació de capital 
basades en l'explotació i la despossessió. Finalment, el treball encaminat a l'abolició del 
patriarcat entès com un dels principals pilars sobre els que es sustenta el capitalisme. 
El patriarcat contribueix a la reproducció de l'actual sistema de dominació a través de 
l'organització del treball reproductiu, desenvolupat majoritàriament per dones, en funció 
de les necessitats del treball productiu organitzat sota principis capitalistes. 


En aquests darrers anys, un dels elements cabdals de la construcció de la Unitat Popular 
ha estat l'articulació, la consolidació i l'extensió de les Candidatures d'Unitat Popular 
(CUP) com a eina de lluita institucional construida des dels municipis, barris i ciutats des 
de la base, amb l'horitzó d'un projecte general de confrontació i transformació. En aquest 

sentit, els bons resultats electorals obtinguts d'ençà del 2003 han mostrat el vigor de 
la construcció de la Unitat Popular en termes concrets i a escala local. Precisament, 
l'atractiu i la força de la CUP i d'altres candidatures o experiències municipalistes com 
ara les Candidatures Alternatives del Vallès (CAV), el Col.lectiu Albaina de Sòller, el 
Bloc per Felanitx o l'Assemblea d'Esquerres d'Alcàsser ha pivotat a l'entorn d'una pràc- 
tica i programa municipalista considerat com a element estratègic per a la construcció 
nacional i la transformació social als Paisos Catalans. Més enllà de la consideració 
del municipalisme només com un mitjà d'acumulació de forces o com un instrument 
merament tàctic, la centralitat del municipalisme rupturista, com a objectiu estratè- 
gic en si mateix, ha possibilitat avenços gens menyspreables en la construcció de la 
Unitat Popular: a) la configuració d'espais de confluència nacional popular a l'entorn 
de reivindicacions concretes, és a dir, la configuració del subjecte col-lectiu que ha de 
fer realitat el programa de la Unitat Popular, b) la constatació entre sectors populars 
amplis de l'existència d'una alternativa real enfrontada a l'statu quo amb un projecte 
d'àmbit nacional i que té la capacitat d'aconseguir petites victòries, i c) la construcció 
d'estructures d'autoorganització, de presa de decisions i d'intervenció política fora de 
l'àmbit exclusivament institucional però amb capacitat d'incidir en aquest. 


Els bons resultats electorals i la presència institucional creixent han plantejat al con- 
junt del moviment i, de manera concreta a la CUP, tot un seguit de reptes que ens 
obliguen a analitzar serenament tot un seguit d'aspectes, tant en relació a l'Esquerra 
Independentista i a l'estràtegia d'Unitat Popular, com sobre la nostra societat, el con- 
junt dels Paisos Catalans al què pretenem incidir. En primer lloc, la presència a les 
institucions municipals ens obliga a afrontar la relació que com a moviment revolu- 
cionari hem d'establir amb les institucions de l'Estat. Per molt que actuem política- 
ment als ajuntaments o en un supòsit possible a les institucions autonòmiques, hem 
de tenir clar que aquestes són part de l'engranatge dels Estats espanyol i francès i 
que mantenen intacta la seua capacitat de cooptació, integració i, en última instància, 
de dominació del sistema. Naturalment, hem de partir i actuar sobre aquest entra- 
mat institucional per a construir el nostre projecte revolucionari de futur, no tenim 
cap altre punt de sortida, però amb la llum d'alarma encesa perquè ni simbolismes 
ni sentimentalismes ens impedeixin veure el caràcter de les institucions com a part 
del poder dels Estats. 


Des d'aquesta perspectiva, la nostra presència institucional s'ha de guiar per dos ob- 
jectius fonamentals: 1) erosionar la legitimitat dels Estats i de les seues institucions, 
fent visible el seu caràcter de classe i els seus dèficits democràtics. En definitiva, fer 
trontollar els fonaments dels Estats posant en un primer pla el caràcter antidemo- 
cràtic del seu model representatiu 2) mostrar que hi ha una alternativa real de con- 
frontació amb les classes dominants i amb els Estats espanyol i francès que permet 
aconseguir avenços vinculats a un projecte general de transformació. Fer possible 
que el projecte de la Unitat Popular sigui vist com a instrument útil per al conjunt de 
treballadors i treballadores dels Paisos Catalans. 

2. 

La lluita institucional com a 
element de construcció nacional 
dels Paisos Catalans 


Al marge d'aspectes històrics i de llarga durada de tipus cultural, lingúístic o econòmic, 
l'acció col-lectiva d'un moviment d'alliberament nacional i social esdevé una peça central 
per a la supervivència i construcció de qualsevol grup nacional oprimit. En el cas dels 
Paisos Catalans, aquesta és una constatació més que evident, com ho és també que, en 
bona mesura, serà responsabilitat de l'Esquerra Independentista que els Paisos Cata- 
lans esdevinguin al segle XXI un projecte nacional viable imbricat amb els interessos de 
les classes populars. En aquest sentit, cada decisió política que prenguem com a movi- 
ment ha de respondre a una lògica plenament nacional i a les necessitats del conjunt dels 
Paisos Catalans. Amb la nostra acció política construim nació quotidianament. Cal, com a 
Esquerra Independentista, fer un exercici d'autoexigència per, en la nostra acció política, 
esborrar les divisions administratives dels Estats sobre els Paisos Catalans. I això cal 
fer-ho en tots els terrenys i també en la nostra intervenció i presència en les institucions. 


Qualsevol pas que com a moviment fem en l'àmbit institucional ha de contemplar què 


suma i què resta en la construcció nacional dels Paisos Catalans. En quin grau afavoreix 
o no a l'articulació dels Paisos Catalans com a marc nacional de desenvolupament de 

l'acció política i social. El municipalisme rupturista, assumit en bona part com a com- 
ponent clau de l'activació de la Unitat Popular, permet i ha permès desenvolupar una 
acció política amb lògica nacional dels Paisos Catalans. En el cas de les consultes sobre 
la independència realitzades en un bon nombre de pobles i ciutats del Principat, tot i la 
inèrcia regionalitzadora i l'assumpció del marc neoliberal de la UE, en alguns casos la 
presència de la CUP a les institucions municipals, com en el cas de Berga, va permetre 
fer emergir els Paisos Catalans com a subjecte col-lectiu de decisió en la consulta, i de 
manera més generalitzada i també eufemística, allò denominat com la nació catalana. 
Tot sembla indicar que les dinàmiques desobedients en clau de construcció nacional des 
del municipalisme rupturista trobaran el terreny adobat per continuar desenvolupant-se, 
sempre i quan sigui la visió estratègica, i no visions merament tàctiques, les que guiin 
l'acció política i institucional. 


Hi ha, però, un altra questió relacionada directament amb l'acció política del municipalis- 
me fonamental per a la construcció nacional. El municipalisme rupturista, la presència 
de la CUP als ajuntaments, pot fer possible una mateixa pràctica i plantejaments polítics 
arreu dels Paisos Catalans. A banda de l'existència d'un programa marc d'àmbit nacio- 
nal, d'un mateix punt de partida, l'acció en clau municipalista pot permetre establir una 
mateixa pràctica política transformadora arreu dels Paisos Catalans i, per tant, dotar de 
caràcter plenament nacional la nostra lluita a les institucions. Per dir-ho senzillament, 
és possible, a grans trets, realitzar una mateixa acció política municipalista identificada 
amb el projecte dels Paisos Catalans a Felanitx, Molins de Rei i Pedreguer tot escamo- 
tejant les imposicions administratives de l'Estat i exercint la construcció nacional. En 
aquest sentit, la potencialitat del municipalisme de ruptura és molt gran i alhora perme- 
tria apropar col-lectius municipalistes als plantejaments de l'Esquerra Independentista. 
El marc jurídic i polític municipal és a priori el més propici per plantejar/implantar op- 
cions trencadores en la direcció dels nostres quatre principis estratègics en clau nacio- 
nal. Per una questió de proximitat, el municipi és la primera estructura estatal amb què 
ens relacionem, la qual cosa confereix un espai més còmode per buscar l'empoderament 
o la implicació de les classes treballadores en la construcció de la Unitat Popular. Per 
una questió de competències, sempre partint de la base que l'estructura administrativa 
i legal municipal és causa del marc jurídic estatal -la legitimitat del qual hem d'atacar-, 
aquest mateix marc jurídic dóna eines competencials per anar plantejant petits can- 
vis d'una aplicació directa i molt incident, ja que el municipi té competència directa en: 
l'autoorganització, la gestió de l'atenció primària de la salut, la seguretat, la prestació 
dels serveis socials, la identitat i la representació locals, la sostenibilitat ambiental i la 
gestió territorial, entre d'altres. 

3: 
L'espai de la Unitat Popular 
i la presència institucional 


Els eixos centrals del nostre projecte d'Unitat Popular requereixen per avançar la in- 
tensificació de dinàmiques de confluència basades en la combativitat, la fortalesa dels 
moviments populars, el teixit associatiu de base i l'autoorganització de les treballadores 
i del poble que desemboquin en un espai polític autònom i amb característiques pròpies. 
Aquest ha de ser l'espai de la Unitat Popular. Un dels principals reptes que tenim com a 
moviment és, precisament, el de fer els passos correctes per anar teixint amb la nostra 
acció política aquest espai amb els sectors populars més conscienciats a nivell social 
i nacional. Es tracta, en bona mesura, d'anar configurant el subjecte col-lectiu, neces- 
sàriament heterogeni, que porti a la pràctica i assumeixi com a propis els plantejaments 
centrals del programa d'Unitat Popular. 


En el desplegament de la Unitat Popular com a camí cap a la independència i el socialis- 
me als Paisos Catalans no hi ha dreceres. L'actual conjuntura, que amenaça de convertir- 
se en estructural, resulta favorable per a fer avançar el nostre projecte arreu dels Paisos 
Catalans i aconseguir que aquest sigui vist pels sectors més combatius de les classes 
populars com l'alternativa contra la dictadura de la burgesia i el capitalisme financer i 

la dominació espanyola i francesa. Quin és el millor camí per a no desaprofitar aquestes 
possibilitats2 Per a nosaltres resulta clar: consolidar, enfortir i generar les respostes 
populars d'autoorganització en els diferents àmbits: en defensa del català, del transport 
públic, de la sanitat i l'educació públiques, contra els desnonaments, amb les ocupacions 
i en la lluita als centres de treball pels drets laborals, entre d'altres. Els resultats polítics 
d'aquest camí no són immediats, ni potser gaire vistosos, però permeten bastir els fona- 
ments per desafiar d'arrel el sistema. Aquesta és l'aportació més necessària i sòlida que 
com a moviment podem fer a la mobilització de les classes populars dels Paisos Cata- 
lans contra l'actual ofensiva capitalista de retallades, privatitzacions, reformes laborals, 
agressions nacionals i agressions al territori. Només aquest procés d'enfortiment de la 
mobilització popular, d'agudització de la confrontació social i nacional en marxa ens per- 
metrà articular un programa polític concret i possible d'Unitat Popular. 


La lluita institucional ha de jugar un paper fonamental en aquest procés de configu- 
ració del subjecte col-lectiu de la Unitat Popular, en la seua acció i en l'articulació de 
l'alternativa programàtica. A parer nostre, és des de la lluita institucional municipalista 
des d'on es poden fer passos més transcendents en aquest sentit, lluny de les dinàmi- 
ques merament electoralistes i del màrqueting polític. 


Estendre i aprofundir la nostra aposta pel municipalisme rupturista significaria avançar 
en la configuració de l'espai de la Unitat Popular i en la construcció del subjecte col-lectiu 
d'aquesta per diversos motius. 


En primer lloc, la lluita municipalista de la CUP i d'altres candidatures municipalis- 
tes com a pràctica desobedient i de confrontació permet traslladar el marc de de- 
cisió de les institucions cap al moviment popular. Es tracta de trencar la falsa dico- 
tomia entre representant i representat i, en consequència, enfortir les expressions 
d'autoorganització popular a través de la seua reapropiació del poder de decisió. De 
traslladar el poder de decisió de les institucions al poble. El municipalisme ruptu- 
rista i els marcs locals són especialment idonis per tal d'invertir la lògica de la de- 
mocràcia representativa i crear dinàmiques i espais de democràcia directa i popu- 
lar. En última instància, la presència de l'Esquerra Independentista als ajuntaments 
ha de ser entesa més aviat com la de delegats del teixit social popular més que no 
pas com la d'un representant institucional. En segon lloc, la constitució d'espais de 
democràcia directa, de poder popular amb capacitat de decisió i intervenció sobre 
les institucions locals, és importantíssim per a generar un dels elements centrals 
en la configuració del subjecte col-lectiu de la Unitat Popular: una cultura política 
territorial autònoma de confrontació amb els Estats i les classes dominants. No 
podem menystenir aquest aspecte que ha estat central històricament en diverses 
experiències del municipalisme revolucionari fora dels Paisos Catalans: el de les 
regions roges de la Itàlia dels cinquanta i seixanta, el municipalisme socialista de 
l'Àustria dels anys trenta o experiències més recents com algunes de l'esquerra 
abertzale o del municipalisme andalusista. 

Si el que pretenem és construir un subjecte col-lectiu que faci realitat el programa de 
la Unitat Popular i no simplement un suport electoral al mateix, la necessitat d'una cul- 
tura política desobedient resulta fonamental. El municipalisme rupturista i la pràctica 
política diferenciada dels partits del sistema precisament permet generar a través de 
les xarxes de relacions socials un cos de valors, idees, símbols i hàbits d'emancipació, 
d'autodefensa i de desobediència. Generar aquesta cultura política de confrontació amb 
la presència a les institucions municipals ha de ser un dels grans objectius del munici- 
palisme rupturista en la construcció de la Unitat Popular. 

4. 

Petites transformacions en l'estratègia 
general de la Unitat Popular: el repte 
de la lluita institucional als municipis 


La nostra intervenció institucional, la nostra pràctica municipalista, ha de tenir sempre 
present la muralla que cal enderrocar i que posa límits a la nostra acció. Qualsevol acció 
que com a moviment realitzem en el terreny de les institucions dels Estats ha de con- 
templar que la "democràcia" representativa formal i l'hegemonia capitalista, per molt 
que es trobi en ple questionament, imposen un blindatge que impossibilita qualsevol 
transformació profunda de la nostra societat només actuant des de l'àmbit institucional. 
En aquest sentit, qualsevol acció política que pivoti només, o en gran part, sobre el te- 
rreny exclusivament institucional i electoral difícilment ens conduirà a enfortir el nostre 
potencial transformador. 


D'aquesta manera, la nostra intervenció a les institucions ha d'intentar conjugar les 
transformacions parcials, les iniciatives puntuals però generalitzables amb el nostre 
projecte estratègic revolucionari global d'alliberament nacional i transformació social. 
El municipalisme rupturista ha donat mostres de ser resolutiu en aquest sentit i, a parer 
nostre, continuar apostant per la nostra intervenció institucional des d'aquest i en l'àmbit 
local és la millor inversió per tal que ens acabem erigint com a alternativa necessària i 
útil per al conjunt dels treballadors i treballadores dels Paisos Catalans. 

Per dir-ho de manera senzilla, si des de la nostra acció municipalista intervenim, tal i 
com s'ha fet, en la política d'habitatge en un sentit transformador posem sobre la taula el 
caràcter real del sistema: la inexistència d'un control públic sobre el sòl urbanitzable, la 
política financera que promou l'especulació, la inexistència d'una planificació que tingui 
com a objectiu el desenvolupament públic, etc. És a dir, en base a una acció parcial es fa 
visible la incompatibilitat entre el capitalisme/Estat/sistema de partits i una democràcia 
vertadera, s'aconsegueix de manera concreta fer visible l'existència d'una alternativa i 
identificar-la amb un projecte general, el de la Unitat Popular, diametralment oposat als 
interessos dels sectors dominants. 


A més, quan les iniciatives parcials es converteixen en petits avenços, en petites vic- 
tòries, reforcen les expectatives de canvi a través de la mobilització i l'organització po- 
pular i evidencien que en les institucions municipals són possibles les polítiques que 
responen als interessos de les classes populars si estan organitzades autònomament 
des de fora d'aquestes. 


Si per iniciativa de la CUP s'aconsegueix la municipalització d'un determinat servei públic 
privatitzat s'està fent un nou pas, petit però important, en la construcció i el desplega- 
ment de la Unitat Popular. D'una banda es tracta d'un avenç parcial potencialment gene- 
ralitzable que mostra que podem oferir guanys tangibles per al mentrestant als sectors 
socials a què ens adrecem. Donem consistència en termes concrets al nostre projecte 
revolucionari. De l'altra, prefigura elements del nostre projecte de construcció de poder 
popular a llarg termini. Fa observable que en el nostre model de societat la decisió i 
control sobre els serveis municipals restarà en mans del poder públic popular. Un po- 
der públic en què no hi haurà representants institucionals. Els i les regidores de la CUP 
haurien d'actuar com a delegats del moviment popular, en el qual la gestió de la cosa 
pública es farà de manera directa, amb les mínimes mediacions possibles, i en què la 
democràcia no serà només formalista. Fer visibles aquestes petites certeses del nostre 
projecte a nivell municipal, de l'estil Unitat Popular - Poder públic popular - sector públic 
fort, resulta immensament important en l'actual moment d'incerteses i fracassos tant 
del projecte neoliberal com del que en queda de la socialdemocràcia. 


Per tant, en una conjuntura en la qual els governs autonòmics, els Estats i les patronals 
aniran endurint les condicions socials dels treballadors i treballadores dels Paisos Cata- 
lans i l'ofensiva general contra els drets laborals, socials i el sector públic s'aguditzarà, 
des del municipalisme rupturista hi ha marge de maniobra per demostrar que, de mane- 
ra tangible, hi ha alternatives possibles populars i democràtiques de caràcter col-lectiu 
a les retallades i a les imposicions del capital. Només cal pensar, en aquest sentit, en la 
referencialitat que com alternativa real han aconseguit diversos projectes municipalistes 
d'alguns pobles d'Andalusia, com ara Marinaleda, de l'Estat italià, la Federazione Munici- 
pale di Base- Spezzano albanese, o de diverses localitats d'Eushal Herria. 


Aprofundir en la lluita institucional municipalista, a diferència del que succeeix en d'altres 

àmbits institucionals, permet fer una mica més possible la nostra alternativa general a 
través de l'obtenció de guanys parcials en un sentit transformador. D'aquesta manera, 
el municipalisme rupturista possibilita, a través d'aconseguir fites parcials, socialitzar el 
nostre projecte de futur revolucionari intentant escamotejar les pitjors consequències de 
la lluita dins les institucions dels Estats, entre les quals hi ha la conversió del gradualis- 
me, volgudament o no, en l'objectiu estratègic. 


A més, els guanys parcials aconseguits des del municipalisme rupturista (municipalit- 
zació de serveis, garantia a l'habitatge, elaboració popular dels pressupostos, etc.) per- 
metrien desplegar una crítica radical a la democràcia formal representativa: només hi 
ha democràcia si l'acció política té com a objectiu desenvolupar els drets i llibertats de 
la majoria, eliminar les desigualtats socials i suprimir els privilegis i les exclusions. Els 
governs no poden ser considerats democràtics pel sol fet d'ésser escollits, per ser-ho 
han de desenvolupar unes polítiques públiques al servei dels interessos de les classes 
populars, han de materialitzar la democràcia social i econòmica. L'aposta de la lluita 
institucional municipalista conjuga la possibilitat de la pràctica d'una democràcia social i 
econòmica amb la crítica discursiva sistemàtica de la democràcia formal representativa. 

0: 
Límits de la presència institucional 
als municipis 


Com hem anat apuntant, el municipalisme rupturista conté tot un seguit de potencialitats 
de transformació però, al mateix temps, també algunes limitacions clares pròpies de 
qualsevol intervenció política en l'àmbit institucional. 


Si bé el fet que els ajuntaments siguin les institucions més properes al poble facilita la 
intervenció del municipalisme rupturista fonamentat en un moviment popular organitzat, 
la naturalesa dels mateixos com a institucions subjectes a la legalitat dels Estats espan- 
yoli francès i, per tant, als seus instruments de dominació, imposa uns límits clars a la 
nostra pràctica política en aquest terreny. 


A més, la lluita municipalista és, en part, una lluita electoral i, per tant, es troba subjecta 
a la legislació estatal sobre partits polítics. En el cas de l'Estat espanyol, la llei de partits 
suposa una espasa de Dàmocles sobre aquelles organitzacions vinculades a moviments 
d'alliberament nacional, social i de gènere — també als seus representants a les institu- 
cions — que defensen una superació del marc jurídic i polític vigent a través de la seva 
ruptura. Les limitacions que en defensa del sistema institucional imposa aquesta llei a 

les llibertats d'associació i d'expressió cal tenir-les ben presents en relació als possibles 
focus de conflictivitat expressats a través de la violència que es puguin donar en els pro- 
pers temps als nostres pobles i ciutats. 


D'altra banda, cal tenir present que els límits competencials dels ajuntaments deixen fora 
de l'abast dels governs municipals alguns aspectes importants per activar elements fo- 
namentals per tal d'anar bastint estructures de poder popular. En canvi, aquesta mateixa 
delimitació competencial condueix de manera pràcticament inevitable a dedicar molts 
esforços a les tasques de gestió o de crítica de la gestió que, tot i tenir una gran influència 
en la vida quotidiana dels sectors populars, difícilment signifiquen enfortir l'organització 
autònoma, fora de les institucions, de les classes populars. Aquesta centralitat de la 
gestió lligada al model de la professionalització dels representants del poble que separa 
aquests de la realitat del conjunt de la societat, pot arribar a absorbir una gran quantitat 
de treball militant en questions relativament poc rellevants a nivell estratègic. Sovint, 
aquesta tasca recau de forma privativa sobre els càrrecs electes que en molts casos són 
els i les militants més compromeses. Aquest fet suposa que no es puguin dedicar tants 
esforços a la resta d'àmbits del moviment per part de bona part de la nostra militància. 


Per últim, tot i que des del municipalisme rupturista es poden assolir petites conques- 
tes amb caràcter transformador, cal tenir present que aquestes es veuen limitades pel 
marc jurídic i institucional, que cal desafiar i desobeir permanentment des de la nostra 
intervenció a les institucions. Aquesta limitació es produeix en qualsevol àmbit de lluita 
institucional. Cal remarcar, també, que en cap cas les conquestes aconseguides des de 
la nostra intervenció municipal poden desvincular-se ni substituir l'organització, la vigi- 
lància i el control popular sobre la gestió de la cosa pública. 


Finalment, l'acció institucional pot reforçar la il-lusió que és des de dins de les insti- 
tucions que és possible canviar les coses. Aquest efecte es veu reforçat per la tasca 
dels mitjans del sistema, els quals acostumen a visualitzar l'acció dels representants 
electes com l'única manera possible de fer política. Reforçar les dinàmiques centrades 
en l'activitat institucional pot conduir a descuidar la tasca central del nostre moviment 
d'alliberament, això és, l'organització i la mobilització popular. 

6. 
Conclusions 


La nostra intervenció a les institucions i la pràctica municipalista han de tenir com a 
objectiu erosionar la legitimitat de les institucions dels Estats fent visible el seu caràcter 
de classe i els seus dèficits democràtics i, al mateix temps, mostrar que hi ha una alter- 
nativa real de confrontació amb les classes dominants i amb els Estats espanyol i francès 
amb possibilitat d'aconseguir avenços vinculats a un projecte general de transformació. 


A més d'aquests objectius generals, cal assenyalar tot un seguit d'aspectes en relació al 
municipalisme i a la nostra intervenció institucional: 


e A l'hora de plantejar la concurrència i possible presència de la CUP en àmbits insti- 
tucionals no municipals cal fer-ho en relació a l'estratègia del nostre projecte polític 
i el nostre moviment i, especialment, en relació a les necessitats dels treballadors i 
treballadores com a classe i dels Paisos Catalans com a grup nacional. 


e Qualsevol pas que com a moviment fem en l'àmbit institucional ha de contemplar la 
construcció nacional dels Paisos Catalans. 


e El municipalisme rupturista ha permès, i ha de permetre encara més en la mesura 


que es reforci la implantació de l'Esquerra Independentista al conjunt del país, des- 
envolupar una acció política amb la lògica nacional dels Paisos Catalans. 

e L'acció municipalista permet una mateixa pràctica política transformadora arreu 
dels Paisos Catalans i dotar de caràcter plenament nacional la nostra lluita a les 
institucions. 


e La lluita municipalista de la CUP, i d'altres candidatures municipalistes enquadra- 
des en l'estratègia de la Unitat Popular, permet com a pràctica desobedient i de con- 
frontació traslladar de manera natural el marc de decisió de les institucions cap al 
moviment popular. 


e El municipalisme rupturista permet trencar la falsa dicotomia entre representant 
i representat i enfortir les expressions d'autoorganització popular a través de la re- 
apropiació popular del poder de decisió. 


e El municipalisme i els marcs locals són especialment idonis per tal d'invertir la 
lògica de la democràcia representativa i crear dinàmiques i espais de democràcia 
directa i popular. 


e La nostra intervenció a les institucions ha d'intentar conjugar les transformacions 
parcials però generalitzables amb el nostre projecte estratègic revolucionari global 
de la Unitat Popular. 


e Quan les iniciatives parcials es converteixen en petits avenços, en petites victòries, 
reforcen les expectatives de canvi a través de l'organització i la mobilització popular i 
evidencien que en les institucions municipals són possibles les polítiques que respo- 
nen als interessos de les classes populars si estan organitzades autònomament des 
de fora d'aquestes. 


e Des del municipalisme rupturista hi ha marge de maniobra per demostrar que de 
manera tangible hi ha alternatives possibles populars i democràtiques de caràcter 
col-lectiu a les retallades i a les imposicions del capital. 


e Aprofundir en la lluita institucional municipalista, a diferència del que succeeix en 
altres àmbits institucionals, permet fer una mica més possible la nostra alternativa 
general a través de l'obtenció de guanys parcials en el sentit transformador. 


e L'aposta de la lluita institucional municipalista conjuga la possibilitat de la pràctica 
d'una democràcia social i econòmica amb la crítica discursiva sistemàtica de la de- 
mocràcia formal representativa. 


e Qualsevol acció política que pivoti només, o en gran part, sobre el terreny exclusi- 


vament institucional i electoral difícilment ens conduirà a enfortir el nostre potencial 
transformador. 

